1Gagenep imam hai iintih bara marak ungkup, tuntang iangkat uka manempo Hatalla kilau wakil ain ungkup. Gawin ayue iete manyarah akan Hatalla kare panenga tuntang kare parapah akan ampun dosa. 2Imam hai te kabuat balemo hong are hal, tuntang tagal te ie tau balemo lowah ampin kasabare dengan kare oloh je jaton katawan taloh en-en tuntang je layang jalae. 3Tuntang awi ie kabuat balemo, maka ie musti maluput parapah, dia baya awi kare dosan ungkup, tapi awi kare dosan ayue kabuat. 4Ije biti mahin jaton oloh je mangkat arepe kabuat manjadi imam hai. Oloh manjadi imam hai amon Hatalla mantehau ie akan gawi te -- kilau Harun. 5Kalote kea Kristus. Ie dia mangkat Arepe kabuat manjadi Imam Hai. Hatalla kabuat je mangkat Ie. Hatalla hamauh Dengae, "Ikau toh Anak-Ku; hong andau toh Aku manjadi Bapa Ayum." 6Hong eka beken Hatalla hamauh kea, "Ikau toh imam je katatahie, sama kilau imam Melkisedek." 7Katika Yesus belom hong kalunen toh, Ie balakudoa tuntang balaku hapan auh kariak tuntang tangis intu Hatalla, je olih manyalamat Ie bara pampatei. Tuntang awi Ie tundok dengan Hatalla hapan salepah hormat, maka auh Ayue ihining. 8Yesus te Anak Hatalla, tapi aloh kalote, Ie bajar uka manjadi taat mahalau kapehen Aie. 9Maka limbah Ie manjadi panyalamat je tinduh-barasih, Ie manjadi upon salamat je katatahie akan oloh je taat taharep Ie, 10tuntang Hatalla kea mamparahan Ie kilau Imam Hai, sama kilau imam Melkisedek! 11Tahiu pangkat Yesus kilau Imam Hai, are taloh je handak insanangku akan keton, tapi bahali manarange awi keton lalau barangkah haratie. 12Sapunae katikae akan keton jari sampai uka manjadi guru, tapi ampie keton magon perlu bajar bara oloh beken tahiu kare batang ajar ain Hatalla. Keton hindai olih manarima panginan je batekang; keton musti magon mihop susu ih. 13Oloh je magon mihop susu, rimae ie magon awau; ie hindai aton pangatawae tahiu taloh je bujur dengan taloh je sala. 14Panginan je batekang jete akan oloh bakas je awi pangatawae, jari tau mangabeken taloh je bahalap dengan taloh je papa.
bjn_Latn